 NA MARY WANGARI WATU sita wameripotiwa kutekwa nyara huku mmoja akipatikana akiwa ameaga dunia katika Kaunti ya Kirinyaga katika kipindi cha miaka miwili iliyopita, amesema Waziri wa Usalama wa Ndani Kithure Kindiki. Akijibu maswali Jumatano katika Bunge la Seneti, waziri alisema kuwa jumla ya visa sita vya utekaji nyara vimeripotiwa tangu Novemba 21 katika vituo vya polisi vya Kerugoya, Mutitu, Kagumo na Kiamaciri katika kaunti hiyo. Waathiriwa ni pamoja na mhanga Peter Mugo (40) aliyepatikana akiwa amefariki baada ya taarufa ya kutoweka kwake kuandikishwa katika kituo cha polisi cha Mutitu. Seneti ilielezwa kuwa marehemu aliondoka nyumbani kuelekea kusikojulikana alipogongwa na gari lililotoweka. Aidha, waziri Kindiki alisema uchunguzi unaendelea kuhusu Bless Ann Wangeci Maina ambaye bado hajapatikana tangu taarifa ya kutoweka kwake kuandikishwa katika Kituo cha Polisi cha Kiamaciri. Waathiriwa waliotoweka na kupatikana ni pamoja na Susan Waithera mwenye umri wa miaka 15 aliyemwacha mama yake kwenye saluni. Taarifa ya kutoweka kwake iliwasilishwa katika Kituo cha Polisi cha Kirinyaga na hatimaye akajitokeza mnamo Mei 25, 2023. Naye Emily Wawira, 15, alipatikana siku mbili baada ya ripoti ya kutoweka kwake kuwasilishwa katika Kituo cha Polisi cha Kagumo. Mwanafunzi huyo wa Shule ya Sekondari ya Kiaritha alikosa kurejea nyumbani baada ya kutoka shuleni mwendo wa saa kumi na moja jioni. Anne Wangui (18) alikosa kurejea nyumbani baada ya kwenda kumtembelea rafiki mjini Kerugoya ambapo taarifa ya kutoweka kwake iliandikishwa katika Kituo cha polisi cha Mutitu. Alipatikana baadaye jijini Nairobi mnamo Septemba kabla ya kuunganishwa na familia yake. Mercy Wanjiru (17) aliyeripotiwa kutoweka katika Kituo cha Polisi cha Kerugoya baada ya kuondoka kuelekea soko la Katheri, alipatikana Nairobi na kurejeshwa nyumbani. Waziri Kindiki amesema serikali imeanzisha mikakati ya kukomesha utekaji nyara na hilo itafanya kwa kuimarisha mpango wa Nyumba Kumi na kuwahimiza wakazi kutoa vidokezo muhimu kwa polisi. “Serikali hairuhusu utekaji nyara na kwa hivyo tunaalika yeyote mwenye habari zinazoweza kuwasaidia polisi katika uchunguzi kutoa habari hizo ili washukiwa wakamatwe,” amesema waziri. Prof Kindiki alikuwa akimjibu Seneta wa Kirinyaga James Murango kuhusu visa vya utekaji nyara kwenye barabara kuu ya Makutano-Sagana. Kulingana na Seneta Murango, jumla ya watoto 11 wametoweka wasijulikane waliko katika muda wa miaka miwili tangu waliporipotiwa kutoweka. Aidha Seneta aliitisha “ufafanuzi kuhusu uchunguzi wa visa vilivyoripotiwa katika vituo vya polisi vya Sagana, Kiamaciri, na Wanguru.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  